Zufreko hamasei arrosak

Zufreko hamasei arrosak Zufre (Huelva probintzia) udalerriko emakume errepublikar talde bat izan zen, Higuera de Sierra parean,  Armada Frankistaren tropek torturatu, bortxatu eta erailak, 1937ko iraila eta azaroaren 4a bitartean.

1936ko uztailaren 18ko estatu kolpearen ondorioz eta ondorengo egunetan, Franco jeneralaren tropek Sevilla hiria hartu zuten, eta Huelva, Madril (Extremaduratik) eta Malagaren aurkako erasoak aurrera eramateko base bihurtu zuten. Armadak, legionarioek eta milizia faxistek, Queipo de Llano jeneralak Radio Sevillatik ematen zituen aldarrikapen beldurgarriek adoretuta, beldurrezko erregimena ezarri zuten, bide bazterrean milaka hildako anonimo utziz, areka eta hobi komunetan lurperatuta.

Huelvako probintzian, meatze-arroko lehen erresistentzia saiakerak gorabehera, ez zen gerrarik izan, eta faxistek Bigarren Errepublikarekin bat egin edo ezkerreko alderdi edo sindikaturen batean militatu zuen edozein susmagarriren aurkako jazarpen odoltsua piztu zuten. Gizon askok mendietara ihes egin zuten eta haien ama, ahizpa edo emazteak umiliazio publikoak jasan zituzten, bahituak, bortxatuak, errizino-olioa edatera behartuak eta ondoren erailak izan ziren.

1937ko irailean eta azaroaren 4ra arte, Remedios Gil, Mariana Sánchez, Amadora Sánchez, Encarnación Méndez, Elena Ramos, Bernabela Rodríguez, Alejandra Garzón, Teodora Garzón, Amadora Rodríguez, Modesta Huerta, Dominica Rodríguez, Felipa Ventura Rufo eta Carlota Garzón  herriaren erdian, kamioietan kargatu zituzten beren seme-alaben aurrean Aracenara epaitzera eramango zituztelakoan, baina, inolako epaiketarik gabe, banan-banan erail zituzten Higuera de la Sierra herrirantz zihoazen, beste bost gizonekin batera.

Higuera de Sierrako hilerrian egindako arkeologia-lanetan, indarkeriaz hildako sei gorpu baino ez dituzte aurkitu orain arte.

 Erreferentziak 

 Kanpo estekak  

Kategoria:Diktadura frankistaren errepresioaren biktimak
Kategoria:Huelva probintziako jendea
Kategoria:Bortxaketa jasandako emakumeak
Kategoria:Torturatuak